
A metil-csoport donor tápanyagok bevitelének szerepe az elhízás és metabolikus szindróma kialakulásában adolescenseknél

Kulcsszavak: gyermekkori elhízás;metabolikus szindróma;metil-csoport donor
Bevezetés: Az elhízás prevalenciája világszerte globális problémává vált, kialakulásában
számos ok ismert, melyek közül az epigenetikai módosulások szerepe fontos tényező. A
metil-csoport donor tápanyagok szerepet játszanak a DNS metilációjában, melyek alacsony
vagy túlzott bevitele epigenetikai szabályozás révén szerepet játszhat az elhízás
kialakulásában.
Célkitűzés: Kutatásunk célja megvizsgálni a metil-csoport donor (metionin, folát, kolin,
betain) bevitel kapcsolatát a gyermekkori elhízással és metabolikus szindrómával (MS)
adolescenseknél.
Módszer: A vizsgálatunkba ezidáig 82 fő (n=39 fiú), 12-18 év közötti adolescenst vontunk
be. A metil-csoport donorok bevitelének felmérése validált, élelmiszer fogyasztási
gyakoriságot felmérő kérdőívvel történt. Az adolescenseknél részletes antropometriai és
laboratóriumi vizsgálat történt. A BMI érték alapján a gyermekeket elhízott (O) és normál
testsúlyú (K) csoportra osztottuk Cole et al. referencia alapján (K: n=30, BMI=20,4±2,1
kg/m2; O: n=51, BMI=35,9±5,3 kg/m2). Az elhízott adolescenseket további két csoportra
osztottuk a MS jelenléte alapján (elhízott, nem MS-ás (MHO) n=11; elhízott, MS-ás (MUO)
n=41) az IDF kritériumrendszerének módosított változata szerint. A metil-csoport donorok
napi bevitelének statisztikai feldolgozása során Mann-Whitney próbát alkalmaztunk.
Eredmények: A MUO adolescensek napi átlagos folát (MUO:129,2±100,91 ug/nap;
K:255,7±103,33 ug/nap, p0,001), betain (MUO:88,37±45,75 mg/nap; K:117,32±106,44
mg/nap, p=0,005), kolin (MUO:162,74±76,52 mg/nap; K:248,62±92,47 mg/nap, p<0,001)
fogyasztása szignifikánsan kevesebb a normál súlyú adolescensek fogyasztásához képest.
Nem volt statisztikailag kimutatható különbség napi átlagos metionin (MUO:1386±904,74
mg/nap; K:2134,83±1015,84 mg/nap, p=0,063) fogyasztásban a csoportok között. A kontroll
és az MHO adolescensek, valamint az MHO és MUO adolescensek metil-csoport donor
bevitele esetén nem volt szignifikáns különbség.
Következtetés: Az alacsonyabb metil-csoport donor bevitel összefüggést mutat az elhízáshoz
társuló MS jelenlétével.



